ประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ ของส่วนราชการกรุงเทพมหานคร (ฉบับที่ 108) 
ประกาศกรุงเทพมหานคร
เรื่อง
การแบ่งส่วนราชการภายในหน่วยงานและการกำหนดอำนาจหน้าที่
ของส่วนราชการกรุงเทพมหานคร
(ฉบับที่ ๑๐๘)
 

โดยที่คณะกรรมการข้าราชการกรุงเทพมหานครและบุคลากรกรุงเทพมหานครได้มีมติในการประชุมครั้งที่
๙/๒๕๖๑ เมื่อวันที่ ๒๑ กันยายน ๒๕๖๑ เห็นชอบการปรับปรุงโครงสร้างการแบ่งส่วนราชการการกำหนดอำนาจหน้าที่
และกรอบอัตรากำลังของสถาบันพัฒนาข้าราชการกรุงเทพมหานคร และสำนักงานปกครองและทะเบียน
สังกัดสำนักปลัดกรุงเทพมหานคร เพื่อให้มีความเหมาะสมกับภารกิจที่รับผิดชอบ

อาศัยอำนาจตามความในมาตรา ๖๐
แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘
จึงให้ยกเลิกความในหมวด ๔ ข้อ ๕ (๑) และ (๕) แห่งประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ลงวันที่ ๓๑ ตุลาคม ๒๕๒๘ ซึ่งแก้ไขเพิ่มเติมโดยประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๕๗) ลงวันที่ ๑ เมษายน ๒๕๔๘ และ (ฉบับที่ ๖๔) ลงวันที่ ๗
พฤศจิกายน ๒๕๕๐ และให้ใช้ความต่อไปนี้แทน
(๑)
สถาบันพัฒนาข้าราชการกรุงเทพมหานคร มีอำนาจหน้าที่ดังนี้
(๑.๑) กำหนดทิศทางและแนวทางในการพัฒนาทรัพยากรบุคคลให้สอดคล้องกับวิสัยทัศน์นโยบายของกรุงเทพมหานคร
และการติดตามรายงานการประเมินผล
(๑.๒)
พัฒนาข้าราชการกรุงเทพมหานครและบุคลากรของกรุงเทพมหานครให้เหมาะสมกับบทบาทและภารกิจของกรุงเทพมหานครและรองรับการเปลี่ยนแปลงในอนาคตได้อย่างมีประสิทธิภาพโดยใช้กระบวนการฝึกอบรมพัฒนา
(๑.๓) ศึกษา
วิเคราะห์ นวัตกรรมด้านการบริหารและนวัตกรรมการเรียนรู้เพื่อการเผยแพร่แนวคิดและพัฒนาทรัพยากรบุคคลของกรุงเทพมหานคร
ตลอดจนการพัฒนานวัตกรรมการเรียนรู้
(๑.๔)
ส่งเสริมให้ข้าราชการพัฒนาตนเองด้วยการศึกษา อบรมดูงานทั้งในและต่างประเทศและเรียนรู้ด้วยตนเอง
(๑.๕) ศึกษา ค้นคว้า
และเผยแพร่วิทยาการบริหารสมัยใหม่และองค์ความรู้ใหม่เพื่อการพัฒนาและนำมาประยุกต์ใช้ในการบริหารงานของกรุงเทพมหานคร
รวมทั้งผลิตและพัฒนำนวัตกรรมการเรียนรู้ให้มีความทันสมัย
(๑.๖) ออกแบบและเผยแพร่สื่อการเรียนรู้อิเล็กทรอนิกส์และเป็นศูนย์กลางข้อมูลด้านการพัฒนาทรัพยากรบุคคลของกรุงเทพมหานครเพื่อเป็นข้อมูลสำหรับผู้บริหารและการพัฒนาคนในภาพรวม
(๑.๗)
บริหารจัดการความรู้ด้านการพัฒนาคน พัฒนางานที่ได้จากการศึกษา
วิจัยและส่งเสริมการนำความรู้ไปพัฒนางานอย่างเป็นรูปธรรม
(๑.๘)
เผยแพร่ข้อมูลความรู้และนวัตกรรมด้านการบริหารมหานคร
(๑.๙) ให้คำปรึกษาแนะนำการนำนวัตกรรมต่าง
ๆ มาใช้ประกอบการพัฒนา
(๑.๑๐)
ปฏิบัติหน้าที่อื่นที่เกี่ยวข้องหรือได้รับมอบหมาย
(๕)
สำนักงานปกครองและทะเบียนมีอำนาจหน้าที่ดังนี้
(๕.๑) ศึกษา ปรับปรุง กำกับ ดูแล
ติดตามประเมินผล สนับสนุน ตรวจสอบและดำเนินการเกี่ยวกับงานด้านการปกครอง
การเลือกตั้ง และการทะเบียน
(๕.๒) ให้คำปรึกษา แนะนา
เสนอความเห็น และตอบข้อหารือเกี่ยวกับการปฏิบัติงาน ให้เป็นไปตามกฎหมาย ระเบียบ
และแนวทางปฏิบัติที่เกี่ยวข้อง
(๕.๓) ติดตาม สนับสนุน และดำเนินการตามยุทธศาสตร์
นโยบายของรัฐบาล กระทรวงมหาดไทย และกรุงเทพมหานคร
(๕.๔) ดำเนินการเกี่ยวกับการเปลี่ยนแปลงอาณาเขตท้องที่กรุงเทพมหานคร
การตั้ง ยุบ หรือเปลี่ยนแปลงพื้นที่เขตหรือแขวง
(๕.๕)
ประสานงาน อำนวยการ สนับสนุน และดำเนินการเลือกตั้งและการทำประชามติ
รวมทั้งสนับสนุนการปกครองในระบอบประชาธิปไตย
(๕.๖) ดำเนินการเกี่ยวกับงานมูลนิธิ
สมาคม
(๕.๗) ดำเนินการเกี่ยวกับการรักษาความสงบเรียบร้อย
งานความมั่นคงภายใน งานการข่าว และงานกิจการมวลชน
(๕.๘) ควบคุม ติดตาม
ตรวจสอบและป้องกันการทุจริตทางการทะเบียน รวมทั้งดำเนินการเกี่ยวกับเรื่องร้องเรียน
ร้องทุกข์
(๕.๙) ดำเนินการเกี่ยวกับการประสานราชการส่วนภูมิภาค
และสนับสนุนกิจการศาสนา
(๕.๑๐) จัดทำฐานข้อมูลด้านการปกครอง
การเลือกตั้ง การทะเบียน และความมั่นคงภายในเพื่อใช้ในการปฏิบัติงาน
(๕.๑๑) ปฏิบัติหน้าที่อื่นที่เกี่ยวข้องหรือได้รับมอบหมาย

ทั้งนี้
ให้มีผลตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ
ณ วันที่ ๙ พฤศจิกายน พ.ศ. ๒๕๖๑
พลตำรวจเอก
อัศวิน ขวัญเมือง
ผู้ว่าราชการกรุงเทพมหานคร


พัชรภรณ์/จัดทำ
๒๕ กันยายน ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๓๒๒ ง/หน้า ๒๔/๑๗ ธันวาคม ๒๕๖๑